《卢仙坛歌》
元代·刘崧

我思昔人有卢仙，冥栖乃在三顾巅。后来乘云去不返，荒坛委绝成千年。

坛角峨峨石色古，上隔青天应尺五。飙车笙鹤时下来，白日松梢度飞羽。

云霞东南五色开，当时旧宅安在哉。林间驯虎去已久，池底神鱼呼不来。

我惭学仙苦局促，十日寻幽憩林麓。月中缥缈见乘鸾，示我玄文不成读。

中峰积翠凌紫冥，下有流水声泠泠。丹崖千仞不可陟，黄叶满山秋露零。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。